Inovovaný 
školský vzdelávací program

„ Cesta za poznaním“

2016

Stupeň vzdelania	predprimárne vzdelávanie	
Dĺžka štúdia 	3 roky	
Forma vzdelávania	denná	
Vyučovací jazyk	slovenský	
Druh školy	štátna	
Názov školy	Materská škola	
Adresa školy	Ul. Komenského č. 1137/37, 926 01 Sereď	
IČO	37839993	
Riaditeľ školy	Bc. Iveta Fraňová	
Kontakty	tel.:   0911011508 ,e-mail   mskomsered@azet.sk	
Počet tried spolu	11		
Triedy Komenského ul. 1137/37	3	
Zástupkyňa riaditeľky	Bc. Katarína Butková	
Kontakt	tel . 0901702812 ,e-mail komazastupkyna@gmail.com	
Elok. tr. Komenského ul. 1228/8	3	
Zástupkyňa riaditeľky	Bc. Jana Ferenczyová	
Kontakt	tel.  7894313 ,  e-mail msjesered@gmail.com	
Elok. tr. Murgašova ul.1991/8	3	
Zástupkyňa riaditeľky	Daniela Andrisová	
Kontakt	tel. 0911787694 e-mail msmurgasova@gmail.com            	
Elok. tr. Podzámska ul. 2660/11	2	
Zástupkyňa riaditeľky	Mgr. Nikola Žáková	
Kontakt	tel. 0903272766   e-mail  pozastupkyna@gmail.com	
Zriaďovateľ	Mesto Sereď	
Adresa	Námestie republiky č.1176/10, 926 01 Sereď	
Kontakty	tel.:0317892094	

Dátum prerokovania v pedagogickej rade : 20.1.2016 

Dátum prerokovania v rade školy: 21.1.2016   

Dátum vydania : 21.1.2016

Bc. Iveta Fraňová
riaditeľka materskej  školy

 Charakteristika materskej školy

     Materská škola vznikla v roku 1966. Od roku 2002 má právnu subjektivitu. Rozhodnutím zriaďovateľa boli v roku 2008 spojené 4 samostatné právne subjekty do jednej materskej školy. Týmto rozhodnutím nadobudla materská škola na Ul. Komenského č. 1137/37  elokované triedy na Komenského ul. č. 1228/8, elokované triedy na Murgašovej ul. č. 1991/8 a elokované triedy na Podzámskej ul. č. 2660/18. Tým vznikla 11 triedna materská škola. Každé elokované  pracovisko má zástupkyňu riaditeľky. 
1.Názov školského vzdelávacieho programu 

  „ Cesta za poznaním“	

2. Vymedzenie vlastných cieľov a poslania výchovy a vzdelávania 

     Materská škola nemá vymedzené vlastné ciele a poslanie výchovy a vzdelávania. Riadi sa cieľmi a poslaním Inovovaného Štátneho vzdelávacieho programu pre predprimárne vzdelávanie v materských školách schváleného v roku 2015  pod číslom 2015-8341/12225:1-10A0 .

 3. Stupeň vzdelania, ktorý sa dosiahne absolvovaním školského vzdelávacieho programu 

     Predprimárne vzdelanie získa dieťa absolvovaním posledného ročníka vzdelávacieho programu odboru vzdelávania v materskej škole. Predprimárne vzdelávanie ukončuje dieťa spravidla v školskom roku, v ktorom do 31. augusta dosiahne šiesty rok veku a dosiahne školskú spôsobilosť.

       Predprimárne vzdelávanie môže dieťa ukončiť aj vtedy, ak nedovŕšilo šiesty rok veku, ale podľa vyjadrenia príslušného školského zariadenia výchovného poradenstva a prevencie a všeobecného lekára pre deti a dorast môže plniť povinnú školskú dochádzku (predčasné zaškolenie dieťaťa na žiadosť rodičov).

Dokladom o získanom stupni vzdelania je osvedčenie o absolvovaní predprimárneho vzdelávania.
4. Vlastné zameranie školy

     Materská  škola nie je špeciálne zameraná. Umožňuje  deťom získať vedomosti a zručnosti vo všetkých oblastiach. Dáva šancu každému dieťaťu, aby sa rozvíjalo podľa svojich schopností a bolo mu umožnené zažiť úspech. Snažíme sa o čo najlepšie začlenenie detí zo sociálne znevýhodneného prostredia do kolektívu detí. Výchovno-vzdelávacia činnosť je zameraná na prípravu detí na vstup do primárneho vzdelávania, na život v spoločnosti, ktorý od nich vyžaduje aby boli schopní kriticky a tvorivo myslieť a účinne riešiť problémy. U detí formujeme tvorivý životný štýl, sociálne cítenie a hodnotové orientácie.
      Kladieme  dôraz na rozvoj možností a vlastného potenciálu detí, ktorý stojí na presvedčení, že deti  sa najlepšie rozvíjajú ak sa venujú svojej činnosti – hre. Deťom v procese edukácie poskytujeme podpornú atmosféru založenú na porozumení, bezpodmienečnom prijatí dieťaťa, uznaniu a empatickému načúvaniu. Pri hre sa dieťa najefektívnejšie učí. Dôraz kladieme na úctu k dieťaťu , rešpekt a dôveru, orientáciu na jeho vnútornú aktivitu, tvorivú silu, vlastné zážitky a  skúsenosti. To , ako sa dieťa v materskej škole cíti a čo prežíva, má z hľadiska úspešnosti jeho vzdelania kľúčový význam. V prvom rade sa musí cítiť spokojné a v bezpečí a až potom sa môže zdravo rozvíjať a efektívne učiť.
     Pedagóg je pre dieťa partnerom, pomocníkom a sprievodcom na jeho ceste k poznávaniu Vystupuje v roli facilitátora. Rešpektuje jedinečnosť každého dieťaťa. 
     Cieľom pedagogického procesu je dosiahnuť vysoký stupeň samostatnosti detí, individuálne získanie kompetencií, ktoré budú schopné uplatňovať v ďalšom živote a vzdelávaní. 
4.1. Tvorivé dielne pre rodičov a priateľov materskej školy :
•	Deň jablka v októbri
•	Pečenie vianočných medovníkov v decembri
•	Maľovanie vajíčok v marci/apríli
•	Rozlúčka s predškolákmi v júni
4.2 Projekty :
•	V jarných a jesenných mesiacoch organizuje materská škola vo svojich areáloch projekt Hviezdičková olympiáda , založený na olympijských ideáloch. Zúčastňujú sa všetky deti z materskej školy.
•	V i sa uskutočňuje matematická súťaž Tangramiáda. V organizácii sa striedajú jednotlivé pracoviská. Zúčastňujú sa triedy predškolákov.
•	Materská škola je zapojená do projektu Srdce na dlani, organizovaného Mestskou políciou - predškoláci
•	Vyškolené učiteľky z našej materskej školy realizujú projekt Zippiho kamaráti – v triede kde vyškolená učiteľky pracuje
4.3.Vystúpenia :
•	Úcta k starším v Domove seniorov
•	Vianočné trhy v meste
•	Deň matiek v každej triede
•	Seredský hodový jarmok
Počet vystupujúcich detí a určenie z ktorého pracoviska je na dohode zástupkýň riaditeľky
4.4. Spolupráca
•	Elokované pracovisko na Murgašovej ul. spolupracuje s Domovom Dôchodcov a Domovom sociálnych služieb pre dospelých na projekte „Spájanie generácií“. Deti s obyvateľmi domova spolu súťažia na Olympiáde seniorov,  stretávajú sa na tvorivých dielňach niekoľko krát ročne.

5. Dĺžka štúdia a formy výchovy a vzdelávania

     Deti navštevujú materskú školu od veku 2,5 roku až do ukončenia predprimárneho vzdelávania . Dĺžka vzdelávania je flexibilná podľa možností prijatia dieťaťa do MŠ a podľa potreby dieťaťa ak má odklad školskej dochádzky.
Forma výchovy a vzdelávania je celodenná.
6. Učebné osnovy

     Učebnými osnovami materskej školy sú vzdelávacie štandardy  jednotlivých vzdelávacích oblastí štátneho vzdelávacieho programu. 
     Obsah vzdelávania v materskej škole je obsahom všeobecného vzdelávania a je štruktúrovaný v obsahovo jasne definovaných a ohraničených oblastiach všeobecného vzdelávania .
     Jednotlivé vzdelávacie oblasti reprezentujú základné obsahy ľudskej kultúry a pokrývajú všetky aspekty kultúrnej gramotnosti, ktoré sa budú kontinuálne rozvíjať na následných vzdelávacích stupňoch. Vymedzený obsah jednotlivých vzdelávacích oblastí pokrýva a vyčerpáva komplexne celý obsah vzdelávania v materskej škole. Vymedzené vzdelávacie oblasti sú postačujúce na to, aby pokryli celý komplex všeobecného vzdelávania a kultúrnej gramotnosti.
Obsah vzdelávania v materskej škole sa vymedzuje v nasledujúcich vzdelávacích oblastiach: 

•	Jazyk a komunikácia 
•	Matematika a práca s informáciami 
•	Človek a príroda 
•	Človek a spoločnosť 
•	Človek a svet práce 
•	Umenie a kultúra 
•	Zdravie a pohyb 

     Vymedzenie obsahu vzdelávania v materskej škole v uvedených vzdelávacích oblastiach neznamená, že výchovné a vzdelávacie aktivity v materskej škole sa nevyhnutne musia viazať výlučne na jednu z konkrétnych vzdelávacích oblastí. Vzdelávacie oblasti sú vzájomne prestupné a ciele jednej z nich možno dosahovať aj pri realizácii obsahu z iných vzdelávacích oblastí. Na úrovni plánovania obsahu vzdelávania  je možné vzájomné prelínanie vzdelávacích oblastí, či dokonca ich integrácia. 

6.1. Východiská plánovania 

Materská škola pracuje s mesačnými obsahovými celkami, ktoré sa delia na témy. Témy je možné podľa potrieb meniť danom  mesiaci. 
	
MESIAC	OBSAHOVÉ CELKY	TÉMY	
September	MÔJ   DOMOV	Život v MŠ
Kam odleteli lastovičky
Zo záhrady do kuchyne	
Október	MAĽOVALA  JESEŇ	Čarovná jeseň
Deduško a babička
Poznám svoje telo	
November	ČAROVNÁ PRÍRODA	Pani príroda 
Zem jej vlastnosti a podoby
Lesné, voľne žijúce zvieratá	
December	VOŇAVÉ VIANOCE	Mikulášsky balíček
Vianoce	
Január	ZAČÍNAME  NOVÝ  ROK	Čo prináša  zima
Hviezdy a vesmír
Neživá príroda 	
Február	NAŠE MESTO	Fašiangové veselie 
Naše mesto
Bezpečne po ceste
Naše Slovensko	
Marec	KNIHA, NÁŠ  KAMARÁT	Z rozprávky do rozprávky
Praveké/exotické zvieratá
Veľkosť a rozmanitosť sveta	
Apríl	JAR K  NÁM  LETÍ	Veľkonočná nálada
Budem školákom 
Čím vonia jar
Domáce zvieratá a mláďatá	
Máj	MÁME  RADI  PRÍRODU	Sviatok mamičiek
Kvety
Vtáky
Drobné živočíchy	
Jún	VESELO JE V NAŠEJ MŠ	Týždeň veselosti
Život pri vode a vo vode
Letné športy
Remeslá a profesie	

•	V materskej  škole sa harmonogram denných aktivít a cielené vzdelávacie aktivity plánujú a realizujú tak, aby sa pokryl celý vzdelávací obsah Štátneho vzdelávacieho programu. Pri postupnom dosahovaní vzdelávacích štandardov zo Štátneho vzdelávacieho programu pre materské školy sa zohľadňuje aktuálna úroveň spôsobilostí detí v danej triede materskej školy. 
•	Pri plánovaní učiteľky dodržiavajú minimálny počet odporúčaných  vzdelávacích oblastí v rámci dopoludňajších cielených vzdelávacích aktivít  v priebehu jedného mesiaca (štyroch týždňov).	

Jazyk a komunikácia 	6 	
Matematika a práca s informáciami 	6 	
Človek a príroda 	4 	
Umenie a kultúra 	6 	
Človek a spoločnosť, 
Človek a svet práce 	4 	
Zdravie a pohyb 	4 	

•	Obsahový celok je záväzný pre všetky triedy
•	Tematické celky sa môžu vymieňať v rámci obsahového celku ( materská škola nemá dostatok učebných pomôcok tak aby všetky triedy mohli mať naraz jednu tému). Výmena predchádza dohovoru učiteliek na pracovisku.
•	Pri plánovaní a zapisovaní do triednej knihy postupujú učiteľky v zmysle uznesenia Metodického združenia

7. Vyučovací jazyk podľa § 12 

Vyučovacím jazykom v materských školách je štátny jazyk Slovenskej republiky.

8. Spôsob, podmienky ukončovania výchovy a vzdelávania 
vydávanie dokladu o získanom vzdelaní

     Dieťa je po absolvovaní materskej školy pripravené na vstup do základnej školy. Vzdelávanie v materskej škole smeruje k osvojeniu všeobecného vzdelania a poskytuje základné predpoklady pre všeobecné vzdelávanie na nasledujúcich stupňoch vzdelávania. Predpokladom na vstup do primárneho vzdelávania je dosiahnutie školskej spôsobilosti. 
Dieťa, ktoré absolvuje materskú školu, disponuje štandardnými charakteristikami školskej spôsobilosti. 
•	Dokladom o získanom stupni vzdelania je osvedčenie o absolvovaní predprimárneho vzdelávania, ktoré vydáva materská škola
•	Legislatíva súvisiaca s činnosťou a prevádzkou materských škôl taxatívne neurčuje spôsob ukončovania výchovy a vzdelávania detí v materskej škole

9. Personálne zabezpečenie

      Výchovno – vzdelávaciu činnosť v materskej škole vykonávajú učiteľky predprimárneho vzdelávania, ktoré spĺňajú podmienky odbornej a pedagogickej spôsobilosti. 
     Realizácia Štátneho vzdelávacieho programu si vyžaduje zodpovedajúce personálne podmienky, ktoré zabezpečia efektívnosť vzdelávania a vytváranie spolupracujúcich sociálnych vzťahov medzi účastníkmi procesu vzdelávania. 
Pedagogickí zamestnanci materskej školy: 
•	spĺňajú kvalifikačné požiadavky stanovené príslušnou legislatívou 
 Vysokoškolské vzdelanie druhého stupňa v odbore predškolská a elementárna pedagogika - učiteľstvo pre primárne vzdelávanie /Mgr./

Vysokoškolské vzdelanie druhého stupňa v odbore predškolská a elementárna pedagogika /Mgr./

Vysokoškolské vzdelanie prvého stupňa v odbore predškolská a elementárna pedagogika /Bc./ 

Úplné stredné odborné vzdelanie v odbore učiteľstvo pre materské školy

•	Prvú atestáciu úspešne ukončilo 50% pedagogických zamestnancov..
•	v každodennej pedagogickej práci preukazujú odborné a pedagogicko-psychologické spôsobilosti, 
•	sú schopné profesijného a osobnostného rozvoja, 
•	ako súčasť kolektívu sú schopné vzájomnej efektívnej a ľudsky podporujúcej komunikácie a spolupráce. 

Vedúci pedagogickí zamestnanci: 
•	vytvárajú predpoklady pre fungujúce, motivované spolupracujúce spoločenstvo v škole s náročnou profesionálnou klímou a podporujúcim prostredím, 
•	starajú sa o svoj odborný a osobnostný rast, ako aj všetkých členov kolektívu a vytvárajú preň podmienky. 
10. Materiálno-technické a priestorové podmienky

        Prostredie materskej školy vytvára podmienky pre celkovú pohodu dieťaťa a   pozitívne ovplyvňuje osobnosť dieťaťa. MŠ má  vytvorené podmienky na  uspokojenie  psychických, citových a telesných potrieb. . 
     Prostredie materskej školy spĺňa estetické a emocionálne kvality. Je útulné, príjemné a harmonické. Deti mu spoločne s učiteľom vtláčajú osobitý pôvab. Každá trieda je jedinečná ,  odzrkadľuje potreby detí ktoré ju navštevujú a estetické cítenie učiteliek.
     Materiálne prostredie je základom vnútorného prostredia. Voľne, pre deti viditeľne uložené pomôcky sú súčasťou materiálneho vybavenia. K štandardnému  vybaveniu materskej školy patria hračky. Ich výberu, kvalite a veku primeranosti  venujeme zvýšenú pozornosť. Súčasťou materiálno-technického vybavenia materskej školy je detská a odborná literatúra , učebné pomôcky, telovýchovné náradie a náčinie, hudobné nástroje, didaktická a audiovizuálna technika, digitálne technológie . Interaktívne tabule sú v triedach predškolákov. Učebné pomôcky a literatúra sa podľa finančných možností obmieňajú.
     Materská škola je dostatočne vybavená spotrebným materiálom na výtvarné, grafomotorické, pracovné činnosti. 
     Nábytok spĺňa ergonomické parametre. Rozmiestnenie nábytku  rešpektuje potrebu detí mať dostatok priestoru na hry, cvičenie a odpočinok.         .
Nábytok, stoly a stoličky, posteľná bielizeň boli zakúpené v predchádzajúcich piatich rokoch.

     Usporiadanie triedy je estetické, bezpečné a funkčné. Umožňuje dieťaťu plánovať a vytvárať hrové prostredie podľa vlastného zámeru. 
Vo vnútornom prostredí triedy je vymedzený: 
a) voľný priestor pre spoločné pohybové aktivity a pohybové  hry, 
b) priestor pre hry a pracovné aktivity  
      O tematickom zameraní hrových kútikov a ich obmieňaní rozhoduje učiteľka spolu s deťmi podľa plánovaných činností, zámerov a podľa záujmu detí o hrové prostredie. 
Vonkajšie priestory  umožňujú: 
•	pohybové činnosti na náradí, voľné pohybové činnosti, 
•	tvorivé, konštrukčné a umelecké činnosti, 
•	komunikačné činnosti , 
•	špeciálne činnosti navodzované alebo vedené učiteľkou. 

         Areál materskej školy tvoria ihriská, záhrady, spevnené plochy . Ihriská sú zariadené  preliezačkami - kovovými ktoré sú po rekonštrukcii, novými drevenými hracími prvkami ktoré zakúpili rodičia , hojdačkami, pieskoviskami. Škola mala dve dopravné ihriská, v súčasnej dobe sú nefunkčné so zničenými cestičkami, už niekoľko rokov komunikujeme so zriaďovateľom o možnosti obnovenia dopravných ihrísk na Komenského 37 a Murgašovej ul. Oplotenie záhrady je na všetkých pracoviskách . Areál školských dvorov je nutné rekonštruovať – chodníky sú zničené, trávnaté plochy potrebujú zásah záhradnej techniky.
Zariadenie, ktoré je v záhrade stabilne nainštalované, je pevné a odolné voči mechanickým zásahom a poveternostným vplyvom. Nemá dopadové plochy.

11. Podmienky na zaistenie bezpečnosti a ochrany zdravia pri výchove a vzdelávaní 	

•	Zamestnanci sú každoročne preškolení certifikovaným technikom BOZP a PO s ktorým má škola podpísanú mandátnu zmluvu. Bezpečnostný technik legislatívne rieši náležitosti spojené s úrazom detí a zamestnancov. Bezpečnostný technik zabezpečuje pracovnú zdravotnú službu pre zamestnancov materskej školy.
•	Bezpečnostný technik vypracoval interné predpisy na zaistenie bezpečnosti a ochrany zdravia pri výchove a vzdelávaní 

•	Podmienky na zaistenie bezpečnosti a ochrany zdravia pri výchove a vzdelávaní sú rozpracované v Školskom poriadku 

       Problematika zaistenia bezpečnosti a ochrany zdravia je aj integrovanou súčasťou obsahu výchovy a vzdelávania v materských školách. Deti sa prostredníctvom tohto obsahu učia chrániť si svoje zdravie a zdravie iných a riešiť na elementárnej úrovni situácie ohrozujúce zdravie.

12.Vnútorný systém kontroly a hodnotenia detí 

•	Diagnostika  zaznamenáva úroveň detských schopností, vedomostí, spôsobilostí. Vyhotovuje sa na začiatku školského roka, podľa potrieb v priebehu školského roka a na záver školského roka
•	V závere školského roka hodnotí trieda učiteľka individuálne každé dieťa do záznamového hárku . 
•	Formy hodnotenia : základnou formou hodnotenia je sebahodnotenie. Dieťa vedieme k tomu aby si samo vyhodnocovalo rozsah a významnosť učenia, hodnotilo svoje úspechy a neúspechy, navrhovalo cesty k zlepšeniu. Deti v triede neporovnávame  medzi sebou, každé je hodnotené na základe vlastných súčasných  výsledkov práce. Každé sebahodnotenie obohacuje učiteľka  pozitívnou spätnou väzbou.
13.Vnútorný systém kontroly a hodnotenia zamestnancov školy 	
•	Hospitácie  sú zamerané na kontrolu a hodnotenie pedagogických zamestnancov a ich práce vo vzťahu k cieľom hospitácie, ku schopnostiam detí  vo vzťahu  k cieľu hospitácie. O hospitáciách sú vedené hospitačné záznamy. 
•	Pracovný poriadok je prerokovaný s OZ PŠaV a  schválený na prevádzkovej porade, obsahuje  formulár Hodnotenia pedagogických zamestnancov. Pedagogickí zamestnanci sú hodnotení raz ročne svojim priamym nadriadeným. Zástupkyne riaditeľky hodnotia učiteľky na svojom pracovisku. Riaditeľka školy hodnotí zástupkyne. 
•	Správa o výchovno – vzdelávacej činnosti – vyhotovuje sa na konci školského roku 
14. Požiadavky na kontinuálne vzdelávanie pedagogických zamestnancov. 	

     Vzdelávanie pedagogických zamestnancov je plánované v Pláne kontinuálneho vzdelávania. Zahŕňa tieto formy vzdelávania: 
•	Adaptačné vzdelávanie
•	Aktualizačné vzdelávanie
•	Inovačné  vzdelávanie
•	Špecializačné vzdelávanie
      Kontinuálne vzdelávanie ako súčasť celoživotného vzdelávania zabezpečuje u pedagogických sústavný proces nadobúdania vedomostí, zručností a spôsobilostí s cieľom udržiavať, obnovovať , zdokonaľovať a dopĺňať profesijné kompetencie potrebné na výkon pedagogickej praxe a na výkon odbornej činnosti so zreteľom na premenu tradičnej školy na modernú .
Schopnosť inovovať obsah a metódy výučby, skvalitniť výstupy výchovno-vzdelávacieho 
procesu , byť pripravený reagovať na potreby trhu práce a zmeny vo svojej vzdelávacej 
politike je súčasťou práce vedúceho pedagogického zamestnanca.
•	Učiteľky majú záujem o absolvovanie I. atestácie, 
•	Učiteľky sa podľa potrieb školy a vlastného výberu podľa ich potrieb  zúčastnia vzdelávania organizovaného MPC. V pláne kontinuálneho vzdelávania sú uvedené konkrétne druhy vzdelávania ktoré pedagogickí zamestnanci absolvovali a na ktoré sa prihlásili
•	Všetci zamestnanci absolvujú každoročne školenie BOZP a PO